26.10.2005
					760-2005-13 / Ha-1

Oikeusministeriö

Asia lausunto
Viite Om 1/41/2004
        OM 047:00/2004

Lausuntonaan viitekohdan asiaan Espoon maistraatti esittää seuraavaa:

Yksityiskohtaisten perustelujen mukaan vanhempain vastuun käsite on varsin laaja eikä perustelujen mukaan ole merkitystä millä nimellä järjestelyä kansallisessa oikeusjärjestelmässä nimitetään. Mitä tästä vanhempain vastuusta tulee maistraatilta saatavaan todistukseen merkitä ja miten siinä täytyy Suomen oikeusjärjestelmää kuvata, ei selviä mietinnöstä.

 Todistusta ei saa esityksen mukaan antaa, jos todistuksen antamiseksi tarvittavat tiedot eivät ilmene suoraan laista tai väestötietojärjestelmästä eikä todistusta pyytävä esitä niistä luotettavaa selvitystä. Todistukseen huoltajan asemasta voisi siten jäädä merkitsemättä tietoja, joita maistraatilla ei ole käytössään ja joita ei asianosainen toimita. Tulisi harkita, olisiko todistusta varten maistraatin tilattava käräjäoikeuksilta ja muilta viranomaisilta tarvittavat tiedot, jos tietoja ei ole maistraatin käytössä. Muutoin todistus on epätäydellinen.

Tieto tuomioistuimen päätöksestä, jolla huolto on jaettu huoltajien kesken ja muut päätöksissä annetut määräykset voisivat olla em. huoltajuuden käsitteen sisällä. Maistraatilla on tieto siitä, että huolto on jaettu, mutta ei siitä, miten se on jaettu. Myöskään sellaiset määräykset, joita käräjäoikeus on antanut nissä tapauksissa, joissa maistraatti ei ole holhousviranomaisena ollut mukana eivät ole maistraatin tiedossa. Huostaanoton vaikutus huoltajan toimivaltaan on erilainen eri tapauksissa.

Perusteluissa tulisi selvittää, mitä todistukseen merkitään ja edellyttääkö se esimerkiksi lainsäädännön selvittämistä todistuksessa yleisesti ja erityisesti kyseessä olevassa tapauksessa. Mikäli todistukseen ei merkitä kuin päätös sellaisenaan tai täyttäen lomake eikä sen täyttäminen edellytä päätösten ja lainsäädännön selvittämistä tai tulkintaa kussakin tapauksessa erikseen, on tehtävä työmäärältään pieni. 

Maistraattien tehtäviä ollaan keskittämässä ja työntasaamisen vuoksi siirtämässä maistraateista toiseen. Tämän vuoksi uutta tehtävää ei tulisi antaa kaikille maistraateilla vaan suoraa sijoittaa se yhteen maistraattiin, joka erikoistuisi tähän tehtävään.

Maistraatin päällikkö Kari Myllys

C/hallinto/lausun/2005 haagin sopimus